新樂府 秦吉了	哀冤民也
作者：白居易
朝代：唐

paragraphs: 秦吉了，出南中，彩毛青黑花頸紅。
耳聰心慧舌端巧，鳥語人言無不通。
昨日長爪鳶，今朝大觜烏。
鳶捎乳燕一窠覆，烏琢母雞雙眼枯。
雞號墮地燕驚去，然後拾卵攫其雛。
豈無鵰與鶚，嗉中肉飽不肯搏。
亦有鸞鶴羣，閑立高颺如不聞。
秦吉了，人云爾是能言鳥。
豈不見雞燕之冤苦，吾聞鳳皇百鳥主。
爾竟不爲鳳皇之前致一言，安用噪噪閑言語。